ผลิตเหรียญกษาปณ์ที่ระลึกช้างไทย ขายต่างประเทศเป็นครั้งแรก
กรมธนารักษ์ ผลิตเหรียญกษาปณ์ที่ระลึกช้างไทย นำออกขายต่างประเทศเป็นครั้งแรก
1 ก.พ. 2559

กรมธนารักษ์ ผลิตเหรียญกษาปณ์ที่ระลึกช้างไทย นำออกขายต่างประเทศเป็นครั้งแรก 
นายจักรกฤศฏิ์ พาราพันธกุล อธิบดีกรมธนารักษ์ กล่าวว่า กรมธนารักษ์ร่วมมือกับโรงกษาปณ์ประเทศอังกฤษ ผลิตเหรียญกษาปณ์ที่ระลึกช้างไทย ในรูปแบบช้างไทยคู่แม่-ลูก เพื่อออกจำหน่ายทั้งในประเทศ และต่างประเทศเป็นครั้งแรก ตั้งเป้าหมายผลิตเพียง 8,000 เหรียญ เพื่อเป็นที่ระลึกและเผยแพร่พระเกียรติคุณของพระบาทสมเด็จพระปรมินทรมหาภูมิพลอดุลยเดช ที่ทรงมีพระราชดำริเรื่องการอนุรักษ์ช้างป่า และปลูกจิตสำนึกให้เกิดความรัก รวมทั้งการอยู่ร่วมกันระหว่างคนกับช้าง ซึ่งช้างไทยถือเป็นสัญลักษณ์ของความมีพลังอำนาจ บารมี เป็นเครื่องหมายของความดีและความชอบ ข้อสำคัญเป็นสัตว์คู่บุญคู่บารมีแห่งกษัตริย์ไทย
สำหรับเหรียญกษาปณ์ที่ระลึกช้างไทยได้จัดทำเป็น 3 ชนิด คือ  ชนิดทองคำขัดเงา ราคาหน้าเหรียญ 4,000 บาท ผลิตจากทองคำ 99.9 น้ำหนัก 31.21 กรัม เส้นผ่าศูนย์กลาง 32.69 มิลลิเมตร ผลิตเพียง 1,000 เหรียญเท่านั้น ,  ชนิดทองคำขัดเงา ราคาหน้าเหรียญ 2,000 บาท ผลิตจากทองคำ 99.9 น้ำหนัก 7.8 กรัม เส้นผ่าศูนย์กลาง 22 มิลลิเมตร จำนวนผลิต 2,000 เหรียญ   และชนิดเงินขัดเงา ราคาหน้าเหรียญ 200 บาท ผลิตจากเงินแท้ 99.9 น้ำหนัก 31.61 กรัม เส้นผ่าศูนย์กลาง 31.21 มิลลิเมตร จำนวนผลิต 5,000 เหรียญ
ทั้งนี้ยังไม่มีการกำหนดราคาที่ชัดเจน เพราะอยู่ระหว่างการหารือกับตัวแทนจำหน่ายในต่างประเทศ ซึ่งที่ผ่านมาเหรียญทองขัดเงาตามขนาดดังกล่าวเคยจำหน่ายอยู่ที่ราคา 7- 8 หมื่นบาทต่อเหรียญ ซึ่งคาดว่าราคาเหรียญที่ขายในประเทศจะมีราคาต่ำกว่าที่ขายในต่างประเทศ  ซึ่งเหรียญกษาปณ์ที่ระลึกทั้ง 3 ชนิด จะนำไปเผยแพร่ให้ชาวต่างชาติได้เห็นในเวทีระดับโลกซึ่งเป็นการรวมกลุ่มของผู้ผลิตและผู้ค้าเหรียญกษาปณ์ชั้นนำจากทั่วโลกในงานนิทรรศการ “World Money Fair 2016” ระหว่างวันที่ 1 – 9 ก.พ. 59  ณ ประเทศเยอรมนี ส่วนเวลาการจำหน่ายจะเปิดจำหน่ายพร้อมกันทั้งในประเทศไทยและต่างประเทศในช่วงเดือน มิ.ย. 59 นี้ 
ขณะที่ ลวดลายของเหรียญทั้ง 3 ชนิด ด้านหน้ากลางเหรียญมีพระบรมรูปพระบาทสมเด็จพระเจ้าอยู่หัว ผินพระพักตร์ทางซ้าย ทรงฉลองพระองค์ชุดสากล ภายในวงรอบขอบเหรียญมีข้อความว่า “His Majesty King Bhumibol Adulyadej” ด้านหลังกลางเหรียญมีรูปช้าง 2 ตัว เบื้องบนรูปช้างมีการนำเทคนิคภาพแฝง (Latent Image) มาใช้ ทำให้เกิดรูปนกวายุภักษ์สลับกับรูปอักษร RTM เพื่อสื่อให้เห็นถึงสัญลักษณ์ของโรงกษาปณ์ไทย ภายในวงขอบเหรียญเบื้องบนมีข้อความว่า “Thai Wildlife : Elephant” เบื้องล่างมีข้อความบอกราคาว่า “4,000 Baht”  “2,000 Baht” และ “200 Baht” ตามลำดับ และมีข้อความว่า “Thailand 2015”